tartuNLP/wikipedia-smugri-20251201 huggingface dataset:
Aaveen metsästys

Aaveen metsästys on harrastus, jonka periaate on tutkia paikkoja, joissa huhutaan olevan kummituksia. Tyypillisesti aaveenmetsästystiimit yrittävät kerätä todisteita paranormaalista toiminnasta.
Aaveenmetsästäjät käyttävät usein erilaisia elektronisia laitteita, kuten EMF-mittaria, digitaalista lämpömittaria, digitaalista videokameraa (kuten lämpökameraa tai infrapunakameraa), ääninauhuria ja tietokonetta.
Perinteisiä tekniikoita ovat myös kuulustelut ja historian tutkiminen. Jotkut aaveenmetsästäjät kutsuvat itseään paranormaalin tutkijoiksi.
Tuomas Rinta-Panttila

Tuomas Juhana Rinta-Panttila (ent. Vierula, s. 17. heinäkuuta 1973 Kurikka) on suomalainen näyttelijä ja ohjaaja.
Rinta-Panttila vietti lapsuutensa osittain Kurikassa, missä hänen sukunsa talo on sijainnut vuodesta 1576, ja osittain Seinäjoella. Hän valmistui Teatterikorkeakoulusta näyttelijäksi 2003 ja ohjaajaksi 2019. Hän on naimisissa näyttelijä Minttu Mustakallion kanssa. He ovat olleet yhdessä vuodesta 1998. ja heillä on kolme lasta (s. 2006, 2008, 2012).
Rinta-Panttila on näytellyt elokuvien ja television lisäksi muun muassa Kansallisteatterissa ja Ryhmäteatterissa. Hänen televisioroolejaan on Kari sarjassa "Klikkaa mua". Hän on sittemmin opiskellut myös ohjaajaksi.
Proskenion

Proskenion (, ) oli antiikin kreikkalaisessa teatterissa näyttämö, joka sijaitsi skenen ("skēnē") eli näyttämörakennuksen etuosassa. Proskenionin sivuilla sijaivat usein "paraskēniat" eli näyttämörakennuksesta katsomoon päin työntyneet siipiosat.
Alun perin näyttelijät esiintyivät maan tasalla orkhestralla suoraan skenen edessä yhdessä kuoron ("khoros") kanssa. Proskenion kehittyi viimeistään klassisen kauden jälkimmäisellä puoliskolla 300-luvun eaa. alussa. Tuolloin se korotettiin pylväiden varaan näyttämölavaksi. Proskenion sai nimensä siitä, että näyttämörakennus oli alun perin teltta, jossa säilytettiin teatterin varusteita. Esitys tapahtui teltan edessä, "pro skēnion".
Proskenionin kehittymisen jälkeen näyttelijöiden toiminta siirtyi yhä enemmän sen päälle, samaan aikaan kun orkhestralle jääneet kuorot menettivät draamoissa merkitystään. Hellenistisellä kaudella proskenionin merkitys korostui, ja se kohosi yhä ylemmäs orkhestran tasosta. Lopulta proskenion kehittyi kaksikerroksiseksi, niin että alemmalla osalla oli katto ja ylempään johti useita ovia. Osa toiminnasta siirtyi ylös proskenionin katolle. 
Roomalaisessa teatterissa "proscaenium" oli kreikkalaista proskenionia pitempi ja leveämpi, ja varustettu pulpettikatolla. Kattoon voitiin kiinnittää esirippu, jollaista kreikkalaisessa teatterissa ei käytetty.
O’Learys

O’Learys on Jonas Reinholdssonin ja Anne O’Learyn perustama alun perin Göteborgissa avattu, korostetusti bostonilainen sporttipub.
Historiaa.
Toinen ketjun perustajista, Jonas Reinholdsson, oli töissä bostonilaisessa sporttibaarissa, jossa hän ihastui paikalliseen ihmisten, ruoan ja juoman sekoitukseen. Eräänä päivänä toinen perustajista, Anne O’Leary, tapasi Reinholdssonin, ja he rakastuivat. Muutettuaan Reinholdssonin kotimaahan Ruotsiin päättivät he perustaa yhdessä bostonilaisen baarin. Suosio oli suuri, ja ketju onkin laajentunut paljon.
Nykyaika.
O’Learys toimii franchise-periaatteella eli siten, että ketjujohto päättää brändin yleislinjauksista, ruoasta, markkinoinnista yms. ja yksityinen yrittäjä vastaa omasta toimipaikastaan.
Joseph Wang Yu-jung

Joseph Wang Yu-jung (; 27. huhtikuuta 1931 Shanghai – 18. tammikuuta 2018 Taichung) oli taiwanilainen roomalaiskatolinen piispa. Hänet vihittiin papiksi Taipein arkkihiippakuntaan 24. joulukuuta 1955 ja nimitettiin sen vihkipiispaksi sekä Árd Srathan titulaaripiispaksi 1. heinäkuuta 1975. Piispaksi vihkiminen seurasi 22. heinäkuuta. Pääkonsekraattorina toimi Agnelo Rossi, jota avustivat Joseph Kuo Joshih ja Stanislaus Lokuang.
Wang Yu-jung sai 25. kesäkuuta 1986 nimityksen Taichungin piispaksi, jona hän toimi, kunnes jäi eläkkeelle 25. kesäkuuta 2007.
Wang toimi katolisen Fu Jen -yliopiston puheenjohtajana vuosina 2008–2009.
Pori Organ

Pori Organ on vuodesta 2006 lähtien Porissa järjestetty urkumusiikkifestivaali. Sen pääkonserttipaikkana toimii Keski-Porin kirkko. Konsertteja on järjestetty myös muun muassa Käppärän pienessä kappelissa, Siikaisten kirkossa sekä Pyhän Ristin kirkossa Raumalla. Festivaalin järjestää Porin evankelis-luterilainen seurakuntayhtymä ja sen taiteellisena johtajana toimii urkutaiteilija Juhani Romppanen.
Keski-Porin kirkossa soitetaan saksalaisilla, vuonna 2007 valmistuneilla Paschen Kiel Orgelbaun uruilla, joita pidetään eräinä maailman parhaista 2000-luvulla rakennetuista ranskalaistyylisistä uruista. Ne ovat houkutelleet festivaalin esiintyjiksi useita huippu-urkureita eri puolilta maailmaa. Vuoden 2012 Pori Organissa esiintyy muun muassa Pariisin toiseksi suurimman kirkon Saint-Sulpicen "Cavaille-Coll"-urkujen pääurkuri Daniel Roth.
Lunar Park

Lunar Park on Bret Easton Ellisin kuvitteellista omaelämäkertaa ja pastissia yhdistelevä romaani vuodelta 2005. "Lunar Park" on Ellisin romaaneista ensimmäinen, jonka kerronta on menneessä aikamuodossa.
Juoni.
Romaanin alkupuoli kuvailee liiotellen ja parodioiden, mutta vielä jossakin määrin Ellisin todellista elämää mukaillen hänen uransa alkupuolta: varhaista menestystä, holtitonta huumeidenkäyttöä ja Ellisin julkista itsensähäpäisyä "Glamoraman" markkinointikiertueen yhteydessä. Vähitellen kerronta liukuu kokonaan fiktion puolelle: Ellis kertoo suhteestaan näyttelijätär Jayne Dennisiin, heidän avioliitostaan sekä yhteisestä lapsestaan.
Ellis muuttaa Jaynen kanssa New Yorkista kuvitteelliseen Midlandin lähiöön, koska syyskuun 11. päivän iskujen jälkeen terrorismista on Yhdysvalloissa tullut arkipäivää, eikä perhe enää pidä kaupunkia turvallisena. Halloweenyönä alkaa tapahtua selittämättömiä asioita, joissa Ellisin (kuvitteellisen) tytärpuoli Sarahin Terby-nukke vaikuttaa olevan osallisena.
Romaanin edetessä kummittelu Ellisin talossa pahenee samalla kun hänen isänsä kuolemasta herää yhä enemmän kysymyksiä. Ellisin huumeiden- ja alkoholinkäytön takia hänen perheensä ei kuitenkaan jaa hänen käsitystään tapahtumien luonteesta.
Henkilöhahmot.
Monet kirjan hahmoista ovat fiktiolla maustettuja kuvauksia olemassaolevista ihmisistä. Ellisin lisäksi tällaisia ovat hänen isänsä sekä hänen kirjailijakollegansa Jay McInerney.
Taustaa.
Ellis viimeisteli romaanin kesällä 2004. Hän halusi omien sanojensa mukaan tehdä romaanilla kunniaa Stephen Kingille sekä lapsena rakastamilleen sarjakuville.
Ellis on kertonut "Manchester Evening Newsin" haastattelussa Terby-hahmon pohjautuneen Furbyyn, mutta myös lintumaiseen nukkeen, jolla Ellisin isosisko pelotteli häntä kun he olivat lapsia.
Hamlet-sitaatin ohella romaanissa esiintyvät nimet ovat viittauksia kummittelevaan isään.
Kirja oli ehdolla Parhaan romaanin World Fantasy -palkinnon saajaksi 2004.
Wendie Malick

Wendie Malick (s. 13. joulukuuta 1950 Buffalo) on yhdysvaltalainen näyttelijä ja entinen malli. 
Hän on esiintynyt muun muassa televisiosarjoissa "Dynastia – viimeinen luku" (1991), "Ammu vaan!" (1997–2003), "Frasier" (2003–2004) ja "Hot in Cleveland" (2010–2015).
Biotieteet

Biotieteet ovat toisiinsa läheisesti kytkeytyviä aloja, joiden välille ei voida vetää selvää rajaa. Niitä ovat muun muassa biokemia, molekyylibiologia, solubiologia, kehitysbiologia, mikrobiologia, perinnöllisyystiede eli genetiikka. Niitä ovat myös biologia, biofysiikka, ekologia, eläintiede, kasvitiede, immunologia, meribiologia, neurotiede ja ympäristötiede. 
Biotieteiden nykyistä kehitysvaihetta on verrattu fysiikassa sata vuotta sitten tapahtuneeseen mullistukseen. Alan tietoaineisto lisääntyy valtavaa vauhtia, ja siksi sellainen tutkimus, jolla aineistoa jäsennetään kokonaisuudeksi, on yhä tärkeämpää.
Harakiri (albumi)

Harakiri on System of a Downin laulaja Serj Tankianin kolmas studioalbumi, joka julkaistiin heinäkuussa 2012. 
Albumi debytoi Suomen virallisen listan sijalla 16.
Satasoitto

Satasoitto on Kokemäellä ja Harjavallassa vuosittain elo-syyskuun vaihteessa järjestettävä kamari- ja puhallinmusiikkifestivaali. Nykymuotoinen festivaali syntyi vuonna 2008, kun Kokemäellä järjestetty kamarimusiikkitapahtuma Satasoitto ja Harjavallassa vuosina 2000–2007 pidetty puhallinmusiikkifestivaali "Vasket Vallassa" yhdistyivät. 
Sen konserttipaikkoja ovat muun muassa Kokemäen kirkko, Kokemäen Seuratalo, Harjavallan vanha kirkko, Harjavalta-sali sekä Kokemäen vanha yhteiskoulu. Ohjelmistoon kuuluu myös kouluilla järjestettäviä lapsille ja nuorille suunnattuja konsertteja.
Musiikkifestivaaleilla on esiintynyt mm.
Miracle on Ice

Yhdysvaltain jääkiekkomaajoukkueen saavutusta voittaa olympiakulta vuoden 1980 Lake Placidin talviolympialaisissa kutsutaan nimellä Miracle on Ice ().
Olympiakullan voiton ratkaisseessa viimeisessä ottelussa Yhdysvallat voitti Suomen maajoukkueen. Aiemmin samassa turnauksessa Yhdysvallat oli voittanut Neuvostoliiton sensaatiomaisesti.
Yhdysvaltain joukkueen saavutuksesta on tehty myös vuonna 2004 ensi-iltansa saanut elokuva nimeltä "Miracle".
Yhdysvaltain ottelut.
Mitalisarja.
Mitalisarjassa ottelu Ruotsia vastaan jäi voimaan.
Rafael Torija de la Fuente

Rafael Torija de la Fuente (18. maaliskuuta 1927 Noez – 2. maaliskuuta 2019) oli espanjalainen roomalaiskatolinen piispa. Hänet vihittiin papiksi 7. kesäkuuta 1952 ja nimitettiin Santanderin hiippakunnan vihkipiispaksi sekä Ursonan titulaaripiispaksi 4. marraskuuta 1969. Piispaksi vihkiminen seurasi 14. joulukuuta. Pääkonsekraattorina toimi Vicente Enrique y Tarancón, jota avustivat Gabino Díaz Merchán ja José María Cirarda Lachiondo.
Torija de la Fuente sai 30. syyskuuta 1976 nimityksen Ciudad Realin prelaatiksi ja Doran titulaaripiispaksi. 4. helmikuuta 1980 hänet nimitettiin Ciudad Realin piispaksi, jona hän toimi, kunnes jäi eläkkeelle 20. maaliskuuta 2003.
Rafael Palmero Ramos

Rafael Palmero Ramos (27. heinäkuuta 1936 Morales del Rey – 8. maaliskuuta 2021 Alicante) oli espanjalainen roomalaiskatolinen piispa. Hänet vihittiin papiksi 13. syyskuuta 1959 ja nimitettiin Toledon arkkihiippakunnan vihkipiispaksi sekä Petinan titulaaripiispaksi 24. marraskuuta 1987. Piispaksi vihkiminen seurasi 24. tammikuuta 1988. Pääkonsekraattorina toimi Marcelo González Martín, jota avustivat Antonio Briva Mirabent ja Rafael Torija de la Fuente.
9. tammikuuta 1996 Palmero Ramos sai nimityksen Palencian ja 26. marraskuuta 2005 Orihuela-Alicanten piispaksi. Hän jäi eläkkeelle 27. heinäkuuta 2012.
Tom Everett

Tom Everett (s. 21. lokakuuta 1948) on yhdysvaltalainen näyttelijä, joka on näytellyt muun muassa elokuvissa "Air Force One", "Kolmetoista päivää" ja "".
Kalevi Riikonen

Kalevi Riikonen (s. 1950 Lapinlahti) on suomalainen kirjailija ja ufokontaktihenkilö, eli henkilö joka väittää olevansa yhteydessä maan ulkopuolisiin olentoihin fyysisesti sekä mielen tasolla. 
Hän on kirjoittanut seitsemän omakustannekirjaa ja pitänyt luentoja yhteiskunnallisista epäkohdista, universaaleista teemoista sekä ulkoavaruuden olennoista. 
Riikosen omistama, vuonna 1993 perustettu Tmi Tähtitieto järjestää elämänlaatuun liittyviä luentoja, koulutusta ja seminaareja. Riikonen asuu Mäntsälässä. 
Uskontotieteilijä Jaakko Närvä on käsitellyt Kalevi Riikosen näkemyksiä väitöskirjassaan "Ufologia ja ufokokemukset uskonnollisina ilmiöinä".
Norrlands Guld

Norrlands Guld on Spendrups-panimon valmistama ruotsalainen lagertyyppinen olut. Sitä myydään Norrlands Guld Exportina seuraavilla alkoholipitoisuuksilla varustettuna: 2,1, 2,8, 3,5, 5,3 ja 7,0 tilavuusprosenttia. Lisäksi on alkoholiton versio. Norrlands Guld Ljusissa tilavuusprosentteja on 4,7.
Norrlands Guld Export oli vuonna 2008 Systembolagetin viidenneksi myydyin olut (myynti: 9,0 miljoonaa litraa).
Vendor

Vendor on kahviautomaatteja- ja laitteita toimittava suomalainen yritys, joka on osa Paulig-konsernia. Vendorin asiakkaita ovat hotellit, kahvilat, ravintolat sekä toimistot ja liiketilat. 
Historia.
Vendor on perustettu 1969 Ahvenanmaalla maahantuontiyhtiöksi. Vuoteen 1990 asti yhtiön toimialana oli laaja-alainen maahantuonti, ja se toi maahan muun muassa viihdepeliautomaatteja, jukeboxeja, kahvilaitteita, myymäläkalusteita ja autonpesukoneita.
Vuosina 1991−1993 Vendor muutti yritysstrategiaa ja päätti keskittyä kahvilaitteisiin. Laitevalikoima keskitettiin muutaman yrityksen tuotteisiin. 
Vendorin liiketoiminta on kasvanut tasaisesti vuodesta 1993 lähtien. Yritys on kasvanut orgaanisesti sekä yritysostoin. 2000-luvun ensimmäisen vuosikymmenen aikana Vendor avasi pääkaupunkiseudun ja Ahvenanmaan ulkopuolelle useita myynti- ja huoltopisteitä. Laajeneminen ulkomaille alkoi Virosta vuonna 2002. Sen jälkeen olivat vuorossa Latvia ja Liettua vuonna 2004. Yritys laajeni Ruotsiin 2006 ja Norjaan 2011.
Oy Vendor Group Ab perustettiin vuonna 2008 vastaamaan ulkomaantoiminnoista ja koko konsernin kehittämisestä.
Paulig-konserni hankki enemmistöosuuden, 51 %, Vendorista vuonna 2010 ja yhtiöstä tuli osa Pauligin kahvidivisioonaa. Myöhemmin vuonna 2013 Paulig hankki omistukseensa loput 49 % Vendorin osakkeista.
Toiminta ulkomailla.
Vendor Group toimii tytäryhtiöittensä kautta Virossa, Liettuassa, Latviassa, Ruotsissa ja Norjassa.
Edward Joseph Gilbert

Edward Joseph Gilbert (26. joulukuuta 1936 Brooklyn – 15. lokakuuta 2025) oli yhdysvaltalainen roomalaiskatolinen arkkipiispa, joka loi uransa Karibianmerellä. Hän kuului redemptoristeihin ja sai pappisvihkimyksensä 21. kesäkuuta 1964. Hänet nimitettiin dominicalaisen Roseaun hiippakunnan johtoon 1. heinäkuuta 1994, ja piispaksi vihkiminen seurasi 7. syyskuuta. Pääkonsekraattorina toimi Kelvin Edward Felix, jota avustivat Ronald Gerard Connors ja Eustaquio Pastor Cuquejo Verga.
Gilbert sai 13. maaliskuuta 2001 nimityksen Port of Spainin arkkipiispaksi Trinidad ja Tobagolle, ja hänet asetettiin virkaansa 5. toukokuuta. Hän toimi siinä, kunnes jäi eläkkeelle 26. joulukuuta 2011.
Ramón Antonio Linares Sandoval

Ramón Antonio Linares Sandoval (s. 26. joulukuuta 1936 San Carlos) on venezuelalainen roomalaiskatolinen piispa. Hänet vihittiin papiksi Valencia en Venezuelan hiippakuntaan 28. heinäkuuta 1963 ja nimitettiin Puerto Cabellon hiippakunnan johtoon 5. heinäkuuta 1994. Piispaksi vihkiminen seurasi 15. lokakuuta. Pääkonsekraattorina toimi José Alí Lebrún Moratinos, jota avustivat Jorge Liberato Urosa Savino ja Antonio Arellano Durán. 
Linares Sandoval sai 16. heinäkuuta 2002 nimityksen Barinasin piispaksi.
Aikapommi (televisiosarja)

Aikapommi oli kesällä 1983 Yleisradion TV1-kanavalla esitetty kuusiosainen ohjelmasarja, jossa kymmenen julkisuuden henkilöä vietti kolme päivää suljetussa tilassa samalla kun tv-kamerat tallensivat heidän keskustelunsa ja käyttäytymisensä. Sarjaa on sanottu maailman ensimmäiseksi "Big Brotherin" kaltaiseksi tositelevisio-ohjelmaksi. Vuonna 2001 Aikapommi esitettiin Rotterdamissa kansainvälisessä julkisen palvelun innovatiivisten ohjelmien katselmuksessa.
"Aikapommin" toimittivat Jorma Molarius ja Merja Halmevaara Yleisradion asiaohjelmien toimituksesta. Materiaalia kuvattiin yli 40 tuntia, joista tiivistettiin kuusi 35–65 minuutin mittaista jaksoa.
Materiaali oli kuvattu elokuussa 1981 Pasilan tv-keskuksessa. Ohjelman esittämisen viivästyminen aiheutti aikoinaan spekulaatioita skandaaleista, mutta sellaisia ei juuri nähty. Lehtiarvion mukaan Antti Eskolan ”muutamat leppoisat naljailut” edustivat ohjelman kärjekkäintä antia ja Riitta Väisäsen kerrottiin olleen miespuolisten osallistujien suosikki.
Osallistujat.
Henkilöt, joita kamerat seurasivat, olivat:
Aikapommi kuvattiin vain muutamia päiviä ennen kuin presidentti Urho Kekkonen jäi sairauslomalle. Kekkosen läheisenä ystävänä tunnettu toimittaja Maarit Tyrkkö ei kuitenkaan perunut osallistumistaan ohjelmaan, koska peruminen viime hetkellä olisi voinut kiinnittää ulkopuolisten huomiota presidentin terveydentilaan. Tyrkkö sai kuvausten aikana, kuvattavan alueen ulkopuolella, pitää pienen tauon, jolloin hän soitti yksityisen puhelun ja sai tietää ”jotakin Tamminiemen tilanteesta”.
Hannu Lehtoranta

Hannu Lehtoranta (1. tammikuuta 1954 Jyväskylä – 22. toukokuuta 2012 Sipoo) oli suomalainen muusikko ja säveltäjä.
Lehtoranta valmistui ylioppilaaksi Jyväskylän normaalikoulusta 1974 ja opiskeli Jyväskylän yliopistossa. Hän sävelsi modernia kalevalaista musiikkia ja työskenteli kansanmusiikkia lähellä olevissa yhteyksissä. Kiinnostus musiikinlajiin syntyi pelimanneina tunnettujen isän ja isoisän harrastuksesta. Hänen ensimmäinen levyttänyt yhtyeensä oli Fyyralyyra. Yhtyeistä pitkäikäisin oli Tuulenkantajat, joka levytti useita levyjä ja esiintyi suurillakin festivaaleilla, esimerkiksi Roskildessa. Hän oli mukana myös kansanmusiikin ammattiorkesterissa Tallarissa. Hänen soololevynsä "Taivaallinen kuu" ilmestyi 2005.
Lehtoranta työskenteli Yleisradion äänilevystössä viime vuosiin asti.
Jeff Young

Jeff Young (s. 31. maaliskuuta 1962) on yhdysvaltalainen kitaristi. Hän valmistui Musicians Institutesta vuonna 1985, ja on parhaiten tunnettu Megadethin kitaristina vuoden 1988 albumilla "So Far, So Good... So What!". Erinäisten musikaalisten projektien lomassa hän on toiminut kirjoittajana "Guitar World -"lehdessä"."
Mont Dolent

Mont Dolent on Mont Blancin massiivilla, Sveitsin ja Italian rajalla sijaitseva 3 823 metriä korkea vuorenhuippu.
Italian, Ranskan ja Sveitsin yhteinen rajapiste sijaitsee Mont Dolentilla,
joskaan ei huipulla.
Kansallisdemokraatit (Ruotsi)

Nationaldemokraterna (ND, "Kansallisdemokraatit") on Ruotsidemokraatit-puolueesta vuonna 2001 lohjennut äärilaita, konservatiivinen nationalistipuolue. Heidän mukaansa Ruotsidemokraatit ovat luopuneet etnisyyskäsitteestä. 
Ideologia.
Puolue on konservatiivinen, nationalistinen ja äärioikeistolainen. Se haluaa muuttaa Ruotsin etnisesti yhtenäiseksi ja vastustaa maahanmuuttoa ei-länsimaista, liiallista ulkomaista yritysomistusta, moskeijoita, homoadoptioita, kivuliaita eläinkokeita ja EU:ta. Puolue kannattaa konservatiivisia perhearvoja.
Liittolaisia.
Puolueen eurooppalaiseen liittoumaan "Alliance of European National Movements" kuuluvat mm. British National Party, Jobbik ja Front National ja Suomessa Vapauspuolue rp. Nationaldemokraternan edustajia puheenjohtajansa Marc Abramssonin johdolla oli vauhdittamassa suomalaisen Vapauspuolueen vaalikampanjaa huhtikuussa 2011 Turussa.
Puolue.
Puolueella on kunnanvaltuutettuja Södertäljen ja Nykvarnin kunnissa. Puheenjohtaja on Marc Abramsson ja puolueen lehti "Nationell Idag", nuorisojärjestö Nationaldemokratisk Ungdom ja naisliitto Nationella kvinnoförbundet. 
Hallitus.
Valittu 6.9.2009:
Aquarius (Hakenin albumi)

Aquarius on lontoolaisen progressiivisen metalliyhtyeen Hakenin debyyttialbumi. "Aquarius" on konseptialbumi, joka kertoo tarinan merenneidosta, joka syntyy ihmisperheeseen.
Kappaleet.
Musiikki Richard Henshall, sanat Ross Jennings ja sovitus Haken kaikissa kappaleissa.
Pitkä QT -oireyhtymä

Pitkä QT -oireyhtymä ("Long QT syndrome, LQTS") on perinnöllinen sairaus, jossa sydämen sähköinen toiminta poikkeaa normaalista. Tämä altistaa vakaville rytmihäiriöille: pitkä QT-aika voi aiheuttaa ns. ("torsades des pointes"), joka voi edetä kammiovärinäksi ja aiheuttaa kuoleman. QT-aika voi olla pidentynyt myös muista kuin perinnöllisistä syistä, esimerkiksi elektrolyyttihäiriöiden ja tiettyjen lääkeaineiden vuoksi (hankinnainen pitkä QT -oireyhtymä). 
Oireet.
Pitkä QT -oireyhtymää sairastavilla henkilöillä EKG:llä mitattava QT-aika on pidentynyt. Pidentynyt QT-aika ei kuitenkaan yleensä ”tunnu” miltään, ja kantaja voi elää oireettomana tietämättä sairaudestaan. Usein sairauden ensimmäisenä oireena on kuitenkin tajuttomuuskohtaus. Pitkä QT-aika nimittäin voi johtaa ns. (torsades de pointes), jolloin sydämen kyky pumpata verta aivoihin häiriintyy ja aiheuttaa tajunnan menetyksen. Pitkä QT -oireyhtymä voi myös johtaa kammiovärinään ja sydämenpysähdykseen, joka voi aiheuttaa jopa sydänperäisen äkkikuoleman.
Tyypillisesti tajuttomuuskohtaukset liittyvät voimakkaaseen fyysiseen rasitukseen tai jännittävään tai pelottavaan tilanteeseen. 
Riskitekijät.
Pitkä QT -oireyhtymälle altistavia tekijöitä ovat sukuhistoria, muu sydänsairaus, elektrolyyttihäiriö (esim. alhainen kaliumtaso) ja tietyt lääkeaineet. Oireyhtymää esiintyy myös enemmän naisilla sekä vanhemmilla ihmisillä. 
Syyt.
Sydämen normaali toiminta perustuu sydämessä syntyviin sähköisiin ärsykkeisiin, joissa solukalvojen ionikanavat, erityisesti kalium- ja natriumkanavat, ovat keskeisessä roolissa. 
Genetiikka.
Useita geenejä on yhdistetty pitkä QT -oireyhtymään. Näistä suuri osa liittyy ionikanavien toimintaan. Pitkä QT -oireyhtymää aiheuttavat mutaatiot esimerkiksi vaikuttavat ionikanavien rakenteeseen tai määrään. 
Diagnosointi.
Diagnoosi perustuu erityisesti EKG-tutkimukseen mutta myös oireisiin ja sukuhistoriaan. EKG-tutkimuksissa tehdään usein EKG:n pitkäaikaisrekisteröinti (ns. Holter-tutkimus) ja rasitus-EKG. Joskus diagnosoimiseksi tehdään myös geenitutkimuksia. Diagnoosin saamiseksi QT-ajan on oltava vähintään 390 ms. 
Pitkä QT -oireyhtymän diagnosoinnissa käytetään usein alla olevaa listaa. Alle 1 pistettä: ei pitkä QT -oireyhtymää; 1,5–3 pistettä: epäilty pitkä QT -oireyhtymä; yli 3,5 pistettä: diagnosoidaan pitkä QT -oireyhtymä. 
Kriteerit:
Hoito.
Ensisijaisena hoitona on lääkehoito. Yleisimmin käytetyt lääkkeet ovat beetasalpaajia, ja kaikkein eniten pitkä QT -oireyhtymän rytmihäiriöiden estolääkkeenä käytetään propranololia. Joskus sairastaville joudutaan lisäksi asentamaan sydämentahdistin.
Muun hoidon lisäksi on tärkeä ehkäistä rytmihäiriöitä myös muilla elintavoilla. Sydämen normaalille toiminnalle neste- ja suolatasapaino ovat elintärkeitä. Erityisesti riittävä kaliumin saanti on tärkeää sydämen toiminnalle. 
Ennuste.
Ennuste diagnoosin saaneelle on hyvä: oireyhtymä ei yleensä lyhennä elinikää, jos henkilö huolehtii lääkityksestä ja välttelee rytmihäiriöille altistavia tilanteita. 
Yleisyys.
Perinnöllisen pitkä QT -oireyhtymän esiintyvyys on n. 1:2 000.
Aaltomaija

Aaltomaija ("Calathea rufibarba") on marantakasvien heimoon kuuluva ruohomainen kasvilaji. Sitä viljellään huonekasvina sen aaltoilevien lehtien takia. Kasvi kasvaa luontaisesti aluskasvina.
Hoito.
Aaltomaija viihtyy varjossa tai puolivarjossa, sitä ei saa asettaa suoraan auringonpaisteeseen. Kastele säännöllisesti kasvukaudella, mutta anna mullan kuivahtaa hiukan kastelujen välissä. Kasvi tykkää suuresta ilmankosteudesta, joten sitä pitää suihkuttaa ahkerasti vedellä. Ihanteellinen kasviterraarioon. Kasvukaudella kasvi viihtyy normaalissa huoneenlämmössä, mutta talvella hieman viileämmässä. Aaltomaija ei siedä vetoa eikä sitä saa sijoittaa alle 12 °C tilaan.
Seepramaija

Seepramaija ("Calathea zebrina") on marantakasvien heimoon kuuluva huonekasvi, joka on peräisin Kaakkois-Brasiliasta. Kasvi on saanut nimensä lehtiensä raidoituksesta, joka muistuttaa seepraa. Lajinimi "zebrina" tarkoittaakin ”seepraraitaista”.
Purjehdus kesäolympialaisissa 1912

Vuoden 1912 Tukholman kesäolympialaisten purjehdus järjestettiin 20. – 22. heinäkuuta 1912 Ruotsissa Nynäshamnissa. Laji oli olympialaisten ohjelmassa kolmatta kertaa. Mukana oli 109 osanottajaa kuudesta maasta. Tapahtumia oli neljä.
Apollodoros (taidemaalari)

Apollodoros (, myös , ; toimi n. 408 eaa.) oli antiikin kreikkalainen taidemaalari, joka oli kotoisin Ateenasta. Hänen sanotaan olleen ensimmäisiä, jotka käyttivät varjostusta muotojen kuvaamiseen.
Teokset.
Apollodoros aloitti kreikkalaisessa maalaustaiteessa uuden aikakauden, joka toi maalauksiin draamallista vaikutelmaa, realismia ja luonteenkuvausta. Hän kehitti myös värien käyttöä sekä sovelsi valon ja varjon kuvaamisessa () hienostunutta ristivarjostusta, jota käytettiin etenkin kangasdraperioiden ja myöhemmin myös ihmishahmojen muotoiluun, mutta ei juurikaan ympäröivän tilan kuvauksessa. Menetelmä antoi hänelle lisänimen ”Skiagrafos” () eli varjojen tekijä. Myöhemmin renessanssin taiteessa menetelmä tunnetaan nimellä chiaroscuro. Apollodoroksen sanotaan olleen myös ensimmäinen, joka käytti ennen kaikkea sivellintä, sillä kaiverrin oli riittämätön työkalu valon ja varjon kuvaamiseen halutulla tavalla.
Apollodoroksen teokset eivät ole säilyneet nykyaikaan, mutta niiden aiheina olivat todennäköisesti kreikkalaiset jumalat, jumalattaret ja eepoksista tunnetut heerokset, kuten useimmilla saman ajan maalareilla. Monet antiikin ajan kirjoittajat, kuten Plutarkhos ja Plinius vanhempi ovat kuvailleet hänen maalauksiaan. Pliniuksen mukaan hän teki muun muassa rukoilevaa pappia ja salaman iskemää Aiasta esittäneet maalaukset, jotka olivat Pergamonissa. Ensin mainittu toimi hurskauden ja viimeksi mainittu epähurskauden kuvauksena. Lisäksi Apollodorokselta mainitaan Odysseusta esittänyt maalaus.
Zeuksis oli yksi Apollodoroksen pahimmista kilpailijoista. Pliniuksen mukaan Apollodoros syytti kirjoittamissaan säkeissä Zeuksista oman tekniikkansa varastamisesta muilta, sillä myös Zeuksis tunnettiin varjostuksen käytöstä. Plutarkhos sanoo Apollodoroksen kirjoittaneen teoksiinsa säkeen, jonka Plinius laittaa kuitenkin Zeuksiin nimiin: ”Osataan arvostella ennemmin kuin jäljitellä” ().
Hurrikaani Alice

Hurrikaani Alice oli luokan 1 hurrikaani, joka iski Pohjois-Meksikoon ja Etelä-Texasiin, ja vuoden 1954 Atlantin hurrikaanikauden ensimmäinen trooppinen myrsky. Se aiheutti ainakin 55 kuolonuhria, joista 17 raportoitiin Texasissa ja loput Meksikossa. Saman vuoden joulukuussa oli Atlantilla toinen Alice-niminen myrsky.
"Alicen" arvioidaan muodostuneen Meksikonlahdella 24. kesäkuuta. Myrsky haihtui Texasin eteläosassa 26. kesäkuuta.
Tori Black

Tori Black (s. 26. elokuuta 1988 Seattle, Yhdysvallat) on yhdysvaltalainen pornonäyttelijä. Hänen ensiesiintymisensä aikusviihteessä oli 2007, ja hän on sen jälkeen esiintynyt yli 200 pornoelokuvassa.
Hänet valittiin "Penthouse Pet of the Monthiksi" joulukuussa 2008.
Vuonna 2008 hän aloitti malliuransa Los Angelesissa.
Blackin ensimmäinen anaaliseksivideo on "Interactive Sex With Tori Black" vuodelta 2009.
Hän on saanut 11 erilaista palkintoa liittyen porno- ja kauneusalaan.
HTC Desire HD

HTC Desire HD on taiwanilaisen HTC:n valmistama älypuhelin. Laite tuli myyntiin loppuvuodesta 2010.
Puhelimessa on käyttöjärjestelmänä Android 2.2, ja sen kehittäjän Googlen palveluja kuten haku, kartat, sähköposti ja pikaviestin. Laitteen 4,3 tuuman kapasitiivinen kosketusnäyttö on toteutettu TFT-tekniikalla. Laitteen kuori on alumiinia. Akun kapasiteetti on 1 230 mAh.
Desire HD on suunnattu Euroopan ja Aasian markkinoille. Desire HD:n ja HTC:n toisen mallin, Desire Z:n julkistus Lontoossa oli ajoitettu samalle päivälle, kuin matkapuhelinyhtiö Nokian järjestämä Nokia World -tapahtuma. Tämä aiheutti poikkeuksellisia tempauksia yritysten taholta. HTC haki toimittajia Nokian tilaisuudesta omaan tilaisuuteensa linja-autoilla, ja Nokia neuvoi lähtijöitä ottamaan mukaansa korvatulpat ja eväät.
Subprime-laina

Subprime-laina on takaisinmaksukyvyltään keskimääräistä lainaajaa heikommalle lainanottajalle myönnetty laina. Lainan velallisen voidaan eri syistä olettaa normaalivelallista ("prime") todennäköisemmin jättävän lainan osittain tai kokonaan takaisin maksamatta. Tällaisia syitä voivat olla esimerkiksi velallisen alhainen luottoluokitus, velan suuruus suhteessa tuloihin tai omaisuuteen, vakuuksien puuttuminen tai vähäisyys tai lainan muotoseikkojen kuten velallisen tunnistuksen tai asiakirjojen puute. Subprime-asiakkaalla siis yksinkertaisesti on huonompi luottoarvo kuin keskimääräisellä asiakkaalla.
Ennen subprime-lainojen yleistymistä kyseisillä asiakkailla ei käytännössä ollut mahdollisuutta saada esimerkiksi asuntolainaa, koska heillä ei välttämättä ollut työtä, muita tuloja tai omaisuutta. Nämä asiakkaat eivät siis olleet säästäneet rahaa voidakseen ostaa talon tai heillä oli aiempia maksuvaikeuksia tai puutteita luottotiedoissa.
Subprime-lainaa myönnettäessä annetaan lainaa siis asiakkaille, joilla keskimääräistä asiakasta todennäköisemmin ei tulevaisuudessa ole varaa maksaa lainaa takaisin. Lainojen ehdot, joita asiakkaat eivät joissain tapauksissa edes lue tai ymmärrä kunnolla niiden monimutkaisuuden vuoksi, ovat usein tiukkoja tai normaalista lainamarkkinasta ("prime") poikkeavia. Useissa tapauksissa laina myönnetään hyvin korkealla korolla. Toisaalta lainan lyhennysaikataulu voi olla poikkeava, esimerkiksi lyhennykset voidaan sopia aloitettavaksi vasta tietyn laina-ajan kuluttua. Näin mahdollistetaan lainojen ottaminen asiakkaille, joille lyhennysten maksu ei ole mahdollista.
Subprime-lainojen määrä kasvoi nopeasti vuosina 1995–2003 Yhdysvalloissa. Lainoja otettiin vuonna 1995 65 miljardin dollarin arvosta, ja vuonna 2003 332 miljardin dollarin arvosta. Tänä aikana subprime-lainojen markkinaosuus vaihteli Yhdysvalloissa 10 % molemmin puolin. Vuonna 2006 lainoja otettiin 600 miljardin dollarin arvosta. Lainojen takaisinmaksuongelmat moninkertaistuvat lainojen korkojen noustessa parin vuoden kuluessa. Subprime-lainojen aiheuttama subprime-kriisi alkoi vuonna 2007.
Subprime-lainoja myönnettiin pääasiallisesti Yhdysvalloissa, mutta vastaavia lainoja oli muun muassa Britanniassa. Asiakkaiden lainoja paketoitiin kuitenkin joukkolainoiksi, joita johdannaisinstrumenttien ohella myytiin laajasti sijoittajille kaikkialle maailmassa. Näiden kautta varsinaisten lainojen luottovaikeudet levisivät maailmanlaajuiseksi ongelmaksi, kun joukkolainoiksi paketoidut lainat alkoivat subprime markkinoiden ongelmien vuoksi laajassa mitassa menettää arvoaan.
Rebecca Marino

Rebecca Marino (s. 16. joulukuuta 1990 Toronto, Ontario) on kanadalainen tennispelaaja. Parhaimmillaan hän oli naisten maailmanlistalla sijalla 38 heinäkuussa 2011. Hän voitti urallaan viisi ITF-turnausta kaksinpelissä.
Marino pääsi karsintojen kautta ensimmäiseen Grand Slam -turnaukseensa, Yhdysvaltain avoimiin vuonna 2010. Ensimmäisellä kierroksella hän voitti Ksenija Pervakin luvuin 6–4, 4–6, 7–5. Toisella kierroksella hän hävisi kolmanneksi sijoitetulle Venus Williamsille luvuin 7–6(3), 6–3.
Seuraavassa turnauksessaan Quebec Cityssä hän voitti ensimmäisellä kierroksella Heidi El Tabakhin, ja yllätti toisella kierroksella maailmanlistan sijalla 14 olleen ja turnauksessa ykköseksi sijoitetun Marion Bartolin luvuin 6–3, 6–1. Puolivälierässä Marino hävisi Bethanie Mattek-Sandsille 6–4, 7–6.
Vuonna 2011 hän voitti Australian avointen avauskierroksella Junri Namigatan, mutta hävisi toisella kierroksella kuudenneksi sijoitetulle Francesca Schiavonelle luvuin 3–6, 7–5, 7–9. Memphisin WTA-turnauksessa kuudenneksi sijoitettu Marino pääsi finaaliin, jossa joutui luovuttamaan Magdaléna Rybárikováa vastaan. Ensimmäistä kertaa Ranskan avointen pääsarjassa pelannut Marino eteni kolmannelle kierrokselle. Ensimmäisellä kierroksella hän voitti Kateryna Bondarenkon ja toisella kierroksella María José Martínez Sánchezin. Kolmannella kierroksella hän hävisi Svetlana Kuznetsovalle luvuin 0–6, 4–6. Kesäkuussa AEGON Classic -turnauksessa Marino pääsi kolmannelle kierrokselle voitettuaan Melanie Southin ja Rika Fujiwaran. Kolmannella kierroksella hän hävisi Ana Ivanovićille. Wimbledonissa Marino voitti ensimmäisellä kierroksella Patricia Mayr-Achleitnerin, mutta hävisi toisella kierroksella Roberta Vincille luvuin 6–7(3), 2–6. Yhdysvaltain avoimissa 2011 Marino hävisi ensimmäisellä kierroksella Gisela Dulkolle.
Marino ilmoitti uransa lopettamisesta helmikuussa 2013.
Craig Keener

Craig S. Keener on Uuden testamentin eksegetiikan professori Asbury Theological Seminary -nimisessä korkeakoulussa. Hän väitteli tohtoriksi Uuden testamentin eksegetiikasta Duken yliopistossa. Hänet tunnetaan erityisesti tutkimuksestaan, joka kohdistuu Uuden testamentin juutalaiseen ja kreikkalais-roomalaiseen taustaan. 
Kirjallinen tuotanto.
Craig Keener on kirjoittanut 20 kirjaa, joista osa on akateemiselle maailmalle ja osa laajemmalle lukijakunnalle. Hänen kirjaansa "The IVP Bible Background Commentary: New Testament" (InterVarsity Press) myytiin lähes puoli miljoonaa kappaletta. Lisäksi hän on kirjoittanut kaksiosaisen kommentaarin Johanneksen evankeliumista "The Gospel of John: A Commentary" (Hendrickson), kommentaarit Matteuksen evankeliumista (Eerdmans) ja Ensimmäisestä ja Toisesta korinttilaiskirjeestä (Cambridge) sekä Ilmestyskirjasta (NIV Application Commentary, Zondervan). Kolme hänen kommentaariaan on voittanut Christianity Today -lehden kirjapalkinnon.
Perhe.
Craig Keenerin vaimo Médine, joka väitteli tohtoriksi Pariisin yliopistossa, opettaa dosenttina Eastern Universityssä. Médine oli puolentoista vuoden ajan pakolainen kotimaastaan Afrikassa ja yhdessä he ovat toimineet etnisen sovun saavuttamiseksi Afrikassa.
Puostaanoja

Puostaanoja eli Palojoki on Paimionjoen sivujoki Koskella ja Somerolla. Koko joen vanha nimi on Palojoki, vaikka nykyisissä kartoissa Palojoki esiintyykin vain joen yläjuoksun nimenä.
Joen kulku.
Joki saa alkunsa Palojokena Kosken Isosorvaston kylän pohjoisosasta, virtaa tämän jälkeen ensin Palojoen ja sitten Puostaanojan nimellä Somerolla pääosin Vilukselan kylässä ja laskee Paimionjokeen Someron Vilukselan ja Pitkäjärven kylien rajalla. Joen valuma-alue on 57,57 km², valuma-alueen järvisyys on 0 % ja pellon osuus valuma-alueesta yli 50 %.
Sivujoet.
Joen suurin sivujoki on Ruokjoki, joka virtaa Someron Lahden, Pyölin, Sillanpään ja Pitkäjärven kylien pohjoisten takamaiden halki Someron Isoniitun ja Lehtimäen kulmakuntien alueella. Ruokjoen varressa Kalahovissa oli Pitkäjärven Långsjön kartanon omistajalla Waldemar Sagulinilla (1852–1915) 1900-luvun alkupuolella kalanviljelyslaitos.
Jokivarsien asutus.
Joki virtaa pääosin eri kylien myöhään asutettujen takamaiden halki. Vanhin asutus sen varrella on joen yläjuoksulle Someron Vilukselan kylään, Kosken rajalle, Kosken ja Ypäjän välisen maantien (nykyinen yhdystie 2805) varteen vuonna 1801 perustettu Vähä-Huistin eli Palojoen uudistalo, jonka ympärille muodostuneessa Palojoen kulmakunnassa toimi oma koulu vuosina 1926-1966.
Sillat.
Joen keskijuoksun Someron Vilukselassa ylittää valtatie 10 ja sen yläjuoksun Kosken Isollasorvastolla yhdystie 2805. Joen suussa joen ylittää paikallistietasoinen yhdystie Vilukselantie.
BRDM-1

BRDM-1 (, "panssaroitu tiedustelu-/vartioauto") on neuvostovalmisteinen tiedustelupanssariajoneuvo. Se otettiin neuvostoarmeijan palveluskäyttöön vuonna 1957 korvaajaksi BTR-40-autolle. Ajoneuvo säilyi tuotannossa aina vuoteen 1966 asti, jolloin esiteltiin sen seuraaja BRDM-2. Ajoneuvoa käytettiin myös varhaisten 3M6 Šmel-, 3M11 Falanga- ja 9M14 Maljutka -panssarintorjuntaohjusten alustana.
Käyräsara

Käyräsara ("Carex maritima") on pohjoisilla merenrannikoilla sekä vuoristoalueilla tavattava pienikokoinen sarakasvi. Suomesta käyräsara on hävinnyt.
Ulkonäkö ja koko.
Käyräsara kasvaa korkeintaan 10 cm korkeaksi. Kaarevasti taipuneet harmaanvihreät varret nousevat ylöspäin pitkästä, suikertavasta juurakosta. Rihmamaiset lehdet kohoavat jäykkinä kimppuina ja ovat kouruisia tai sisäänpäin kiertyneitä. Palleromainen kukinto muodostuu parista lähekkäisestä ja rakenteeltaan samanlaisesta tähkästä. Tähkässä on 4–6 kukkaa. Hedekukat ovat tähkän kärjessä. Tähkäsuomut ovat 3–4 mm pitkiä, punaruskeita, leveänsoikeita, tylppiä ja kalvolaitaisia. Hieman pidemmät pullakot ovat kellan- tai tummanruskeita, yläosastaan tumma- ja selväsuonisia. Pullakoiden suuota on lyhyt, hieman vino ja hammaslaitainen. Käyräsara kukkii kesä-heinäkuussa. 
Käyräsara on helposti tunnistettava, joskin kukkimattomana se muistuttaa jossain määrin somersaraa ("C. glareosa"). Huippuvuorilla tavataan harvinaisena käyräsaran ja soukkasaran ("C. parallela") risteymää.
Levinneisyys.
Käyräsaraa tavataan Euroopassa Alpeilta, Islannista, Huippuvuorilta, Skotlannista, Tanskasta, Norjasta ja Ruotsista sekä Venäjältä Jäämeren rannikkovyöhykkeeltä. Levinneisyysalue jatkuu Jäämeren rannikkoa pitkin itään Alaskaan ja Pohjois-Kanadaan sekä Grönlantiin asti. Lajia tavataan myös vuoristoseuduilta Kaukasukselta, Keski-Aasiasta, Argentiinasta ja Chilestä. Suomesta käyräsara on löydetty vain kerran, 1860-luvulla Oulun Nuottasaaresta. Näyte toimitettiin aikanaan Helsingin kasvimuseoon, mutta näyte on sittemmin kadonnut. Uusia löytöjä lajista ei ole tehty. Käyräsara lienee samantapainen jääkauden jälkeinen jäänne Perämeren rannikolla kuin muutama muukin Jäämeren rannikolta kotoisin oleva laji, kuten Suomesta hävinnyt jäämerentähtimö ("Stellaria humifusa") ja uhanalainen rönsysorsimo ("Puccinellia phryganodes"). On myös mahdollista, että käyräsara oli levinnyt Suomeen muuttolintujen matkassa.
Elinympäristö.
Käyräsara kasvaa rannikoilla soraisilla ja hiekkaisilla merenrannoilla hieman normaalivesirajan yläpuolella. Sisämaassa sitä tavataan tuntureilla ja vuoristoissa jokien sorarannoilla, tienvarsilla ja lapinvuokkonummilla.
Mary Jane (Megadethin kappale)

Mary Jane on neljäs kappale Megadethin vuoden 1988 albumilta "So Far, So Good... So What!". Sen on säveltänyt Dave Mustaine, ja Mustainen lisäksi kappaletta oli sanoittamassa David Ellefson.
Yleisestä olettamuksesta huolimatta kappale ei kerro marihuanasta; sanoma käsittelee tyttöä joka sekaantuu noituuteen, tulee katumapäälle ja pyytää isältään anteeksiantoa. Sen sijaan isä hautaa hänet rangaistuksena elävältä, minkä vuoksi tyttö kummittelee metsässä.
Rafał Brauer

Rafał "Brovar" Brauer (s. 14. helmikuuta 1976) on puolalainen muusikko, kitaristi, basisti ja säveltäjä.
Diskografia.
Behemoth
Muut
Sílvio

Sílvio (oik. Sílvio Manuel Azevedo Ferreira Sá Pereira, s. 28. syyskuuta 1987 Lissabon, Portugali) on portugalilainen jalkapalloilija. 178 senttimetriä pitkän Sílvion pelipaikka on puolustuksessa oikealla tai vasemmalla laidalla.
Sílvio aloitti uransa Benfican junioreissa. Aikuisten tasolla hän on edustanut Atlético Cacémia (2006–2007), Odivelasia (2007–2008), Rio Avea (2008–2010), Bragaa (2010–2011), Deportivo de La Coruñaa (2013) ja Atlético Madridia (2011–), josta hänet on lainattu nykyiseen seuraansa. Hän teki ensiesiintymisensä Portugalin A-maajoukkueessa syyskuussa 2010.
Purjehdus kesäolympialaisissa 1920

Vuoden 1920 kesäolympialaisten purjehdus järjestettiin 7. – 10. heinäkuuta ja 3. syyskuuta 1920 Belgiassa Oostendessa ja Alankomaissa Amsterdamissa. Laji oli olympialaisten ohjelmassa neljättä kertaa. Mukana oli 101 osanottajaa kuudesta maasta. Tapahtumia oli kymmenen. Kaikissa tapahtumissa ei ollut tarpeeksi osallistujia, joten osa mitaleista jätettiin jakamatta. Luokissa 6mR, 8mR, 10mR ja 12mR kilpailtiin vuosien 1907 ja 1919 säännöillä, joista kummastakin oli erillinen kilpailu.
Ilkka Levä

Ilkka Ilmari Levä (s. 30. joulukuuta 1967, Joutseno) on suomalainen historioitsija sekä Suomen ja Pohjoismaiden historian dosentti Helsingin yliopistossa. Levä on myös taide-elokuvien tekijä vuodesta 2013. 
Koulutus.
Levä väitteli tohtoriksi psykohistoriallisella tutkimuksella suomalaisen poliisikulttuurin muutoksesta 1930-luvulta 1990-luvulle 4. kesäkuuta 2008. Hänet nimitettiin dosentiksi 11. marraskuuta 2009. Levä on julkaissut seitsemän monografiaa käsitellen poliisin lisäksi Suomen kulttuurirahaston perustamiskeräyksiä, Helsingin vankilan historiaa, Terveyskylpyläliiton kulttuurihistoriaa, toimihenkilökeskusjärjestöjen tasa-arvotyötä sekä naiskuvaa ja IAET-kassan historiaa. 
Levä on monografiatutkimuksien lisäksi tutkinut Mark Romanekin ja Quentin Tarantinon elokuvien yhteiskunnallisuutta sekä Helsingin metroa. Levä kirjoitti Suomen Lääkäriliiton keväällä 2010 ilmestyneeseen 100-vuotishistoriateokseen liiton edunvalvontaa koskevan osion. Levä on tutkinut vuodesta 2012 alkaen suomalaisia toimihenkilökeskusjärjestöjä TVK:ta, STTK:ta ja Akavaa. Elokuussa 2013 Levä toimi vierailevana tutkijana Söulin Kansallisessa yliopistossa ja julkaisi matkan jälkeen artikkelin yliopiston humanistisen tiedekunnan Horizons julkaisusarjassa otsikolla "Encountering Korean Cinema: Imaging through Cinematic Violence". 
Levä valmistelee kulttuurihistorian tutkimushanketta psykedeelien muuttuvista konteksteista yhdessä tutkijaryhmän kanssa.
Kulttuurityö.
Levä on käsikirjoittanut yhdessä kirjailija Sami Liuhdon kanssa elokuvan "Agilem eli fragmentteja Pään elämästä", jonka hän myös itse ohjasi. Elokuva kertoo taiteilija Aartje Aeria Agilemin jälkeenjääneiden taiteellisten fragmenttien kautta tulevaisuuden dystopian Suomesta. Elokuvan ovat tuottaneet Osuuskunta Punainen Vaara Productions ja Tühma Audio/Visual Oy. Elokuva sai kutsuvierasensi-iltansa 16. huhtikuuta 2018 elokuvateatteri Andorrassa. Elokuva on valittu kolmille ulkomaalaisille festivaaleille ja se sai kunniamaininnan International Independent Film Festivaleilla 2019 tammikuussa, IndieFEST Film Awardseissa 2019 keväällä ja Los Angeles Underground Film Festivalin tarjokassarjassa syksyllä 2019. Elokuva palkittiin parhaan elokuvan palkinnolla omassa tieteiselokuvakategoriassaan ("best fantastic feature film") kolmansilla Venezuelan Maracayssa järjestetyillä elokuva- ja videofestivaaleilla kesällä 2019. Myös hänen lyhytelokuvansa ovat päässeet kansainvälisille elokuvafestivaaleille eri maissa.
Levän ensimmäinen kaunokirjallinen romaani julkaistiin 2021. Kirjan kustansi Käsite-kirja.
Sykeröpoimulehti

Sykeröpoimulehti ("Alchemilla hirsuticaulis") on Koillis-Euroopassa kasvava, ruusukasvien heimoon kuuluva monivuotinen ruohovartinen kasvi. Suomessa sykeröpoimulehteä kasvaa harvinaisena maan itäosissa ja se on luokiteltu uhanalaiseksi lajiksi.
Ulkonäkö ja koko.
Sykeröpoimulehti kasvaa 25–40 cm korkeaksi. Varsi on tanakka ja pysty. Maavarsi on puutunut, juurakko pitkä ja vankka. Kasvin varret ja lehtiruodit ovat tiheään sirottavasti jäykkäkarvaisia. Kourasuoninen lehtilapa on 3–8 cm pitkä, pyöreähkö, matalapoimuinen, tiheäkarvainen, mutta vailla silkinkiiltoa, alta vain suonten kohdalta tiheäkarvainen. Liuskoja lehtilavassa on 5–7 ja niiden välissä on selvä hampaaton lovi. Liuskoissa on 11 tai 13 hammasta, tyvilovi on selvä joskin kapea. Kukinnon viuhkot ovat tiheän palleromaisia ja tavallisesti yli 10 mm leveitä. Kukat ovat keltaisia tai joskus myös punertavia–tummanpunaisia. Kukkaperät ovat tiheäkarvaisia – toisin kuin useimmilla muilla Suomessa tavattavilla poimulehdillä. Sykeröpoimulehti kukkii Suomessa kesä-elokuussa.
Suomessa tavattavista poimulehtilajeista sykeröpoimulehti muistuttaa lähinnä harmaapoimulehteä ("A. glaucescens").
Sykeröpoimulehden kuvasi tieteelle uutena lajia suomalainen kasvitieteilijä Harald Lindberg Kuopion Piispanpuistosta 1800-luvun lopussa kerätyn näytteen perusteella.
Levinneisyys.
Sykeröpoimulehteä tavataan ainoastaan Euroopassa: Länsi-Venäjällä, Baltiassa ja Suomessa. Suomessa lajia tavataan pääosin maan itäosissa. Pohjoisimmat havainnot ovat Koillismaalta, eteläisimmät Uudeltamaalta. Tihein kanta lajilla on aivan itärajan tuntumassa Etelä-Karjalassa. Suomessa lajia pidetään ihmisen mukana tulleena muinaistulokkaana Kaakkois-Suomessa ja muualla uustulokkaana.
Elinympäristö.
Sykeröpoimulehti kasvaa ihmisen muokkaamissa kulttuuriympäristöissä, kuten kedoilla, pientareilla ja kuivahkoilla niityillä. Lajia uhkaa Suomessa niittyjen umpeenkasvu, metsittäminen ja rakentaminen.
Uhat ja suojelu.
Suurimmat syyt sykeröpoimulehden uhanalaisuuteen ovat lannoitteiden aiheuttama rehevöityminen, niittyjen metsittyminen ja umpeenkasvu sekä rakentaminen. Yhtäkään sykeröpoimulehden esiintymää ei ole suojeltu.
Christian Grindheim

Christian Grindheim (s. 17. heinäkuuta 1983 Haugesund, Norja) on norjalainen jalkapalloilija. 179 senttimetriä pitkän Grindheimin pelipaikka on keskikentän keskellä.
Grindheim aloitti uransa Haugarin junioreissa. Aikuisten tasolla hän on edustanut muun muassa Haugesundia (2000–2004), Vålerengaa (2005–2007), Heerenveeniä (2008–2011) ja FC Kööpenhaminaa. Grindheimin uran suurimmat saavutukset ovat Norjan-mestaruus Vålerengassa vuonna 2005 ja Alankomaiden-cupin voitto Heerenveenissä vuonna 2009.
Grindheim teki ensiesiintymisensä Norjan A-maajoukkueessa 17. elokuuta 2005 ystävyysottelussa Sveitsiä vastaan. Hän on pelannut 54 maaottelua ja tehnyt niissä kaksi maalia vuosina 2005–2014.
Vadim Demidov

Vadim Demidov (s. 10. lokakuuta 1986 Riika, Neuvostoliitto) on norjalainen jalkapalloilija, joka edustaa nykyisin Minnesota Unitedia. 185 senttimetriä pitkän Demidovin pelipaikka on puolustaja.
Demidov aloitti uransa Runarin junioreissa. Aikuisten tasolla hän on edustanut Eintracht Frankfurtin lisäksi Sandefjordia (2004–2005), Manglerud Staria (lainalla 2006), Hønefossia (2007), Rosenborgia (2008–2010), Real Sociedadia (2011–2012), Eintracht Frankfurtia (2012–13), Celta Vigoa (2013, lainalla), Anzhi Makhachkalaita (2013, ei sarjaotteluita) ja SK Brannia (2014–16). Demidovin uran suurin saavutus on Norjan-mestaruus Rosenborgissa vuonna 2009. Hän teki ensiesiintymisensä Norjan A-maajoukkueessa vuonna 2008 ja on pelannut maajoukkueessa yhteensä 16 ottelua (toukokuussa 2017).
Demidovin isä Sergei Demidov pelasi aikoinaan Neuvostoliiton käsipallomaajoukkueessa.
Bartolomé Esteban Murillo

Bartolomé Esteban Murillo (joulukuussa 1617 tai tammikuussa 1618 Sevilla – 3. huhtikuuta 1682 Sevilla) oli espanjalainen taidemaalari. Hänen väripalettinsa oli pehmeäsävyinen. Barokkimaalari Murillo tunnetaan parhaiten madonnakuvista ja uskonnollisista maalauksista, mutta hän teki runsaasti maalauksia myös naisista ja lapsista. Oman aikakautensa jokapäiväistä elämää kuvanneet maalaukset esittivät kukkamyyjiä, katupoikia ja kerjäläisiä.
Murillon maalauksissa on tunteellisuutta, aistillisuutta ja voimakasta uskonnollisuutta. Hänen maalaustensa aiheita ovat pyhä perhe ja pyhimyslegendat, sekä taivaalliset madonnanäyt muun muassa "conceptio immaculata" -aiheesta. 
Murillo opiskeli Juan del Castillon oppilaana Sevillassa. Muutettuaan Madridiin 26-vuotiaana (1642) hän tutustui muun muassa flaamilaiseen maalaustaiteeseen ja espanjalaismaalarien tuotantoon. Alkuun hänen töissään oli vaikutteita Francisco de Zurbaránilta ja Jusepe de Riberalta, mutta sittemmin hänen tyylinsä kehittyi hiotummaksi ja lähemmäksi ajan porvariston ja ylimystön makua, mikä näkyy varsinkin uskonnollisissa aiheissa. 
Hän palasi Sevillaan kolmen vuoden kuluttua, ja teki laajat maalaussarjat Sevillan kapusiiniluostariin ja Hospital de la Caridadiin, mikä lisäsi hänen mainettaan. Muutaman Sevillan katedraalia varten tehdyn työn jälkeen hän alkoi erikoistua madonna ja lapsi -kuviin sekä conceptio immaculata -maalauksiin, joista tuli hänen suurimpia menestyksiään.
Ämarin lentotukikohta

Ämarin lentotukikohta (vir. "Ämari lennubaas") (ICAO: EEEI) on Viron ilmavoimien lentotukikohta. Se sijaitsee Ämarin pienkauppalassa, Lääne-Harjun kunnassa noin 40 kilometriä Tallinnasta lounaaseen. 
Tukikohta on alkujaan neuvostoaikana perustettu, ja sitä kunnostettiin Nato-sopivaksi 64 miljoonalla eurolla. Sen uudistetun kiitotiealueen avajaiset olivat 15. syyskuuta 2010.
Viron Yhdysvaltojen kanssa 17. tammikuuta 2017 solmimassa DCA-sopimuksessa on sovittu, että Yhdysvallat saa Ämarin lentotukikohdan tarvittaessa käyttöönsä.
Huehuecoyotl

 Huehuecoyotl () oli atsteekkien musiikin, tanssin ja laulun jumala. Borbonicus koodeksissa hänet on kuvattu tanssivaksi kojootiksi, jolla oli ihmisen jalat ja kädet ja hänellä oli rumpu. Huehuecoyotl oli luonteeltaan kujeileva. Hän huijasi muita jumalia, mutta yleensä huijaukset epäonnistuivat, ja Huehuecoyotl sai kärsiä huijauksistaan enemmän kuin tarkoitettu kohde. Vaikkakin hän oli yleensä ilon antaja, hän lietsoi sotia ihmisten välille kyllästyessään. 
Jos toiset jumalat langettivat pahoja henkiä ihmisten päälle, niin Huehuecoyotlilta rukoiltiin parantavia voimia ja että hän poistaisi ihmisiä riivaamat pahat henget. Huehuecoyotl on yksi Texcatlipoca perheen jumalia, ja siten hänellä oli muodonmuuttajan voimia. Jumala Xolotl auttoi usein Huehuecoyotlia. Asteekkien Cuetzpallin-päivä oli pyhitetty Huehuecoyotlille.
Dissidia 012 Final Fantasy

Dissidia 012 Final Fantasy on Square Enixin kehittämä ja julkaisema tappelupeli. Peli on jatko-osa pelille "Dissidia Final Fantasy", mutta sijoittuu aikaan ennen alkuperäistä peliä. Square Enix paljasti pelin verkkosivuillaan syyskuussa 2010 ja se julkaistiin maailmanlaajuisesti maaliskuussa 2011 edeltäjänsä tavoin PlayStation Portablelle.
Pelaaminen.
Peli on edeltäjänsä tavoin tappelu- ja roolipeli, mutta uusilla ominaisuuksilla. Peli sisältää kaikki edellisessä pelissä ilmestyneet hahmot ja muutaman uuden.
Hahmot.
Pelissä on 31 hallittavaa hamoa ja yksi NPC, joista 22 esiintyi edellisessä pelissä.
Vastaanotto.
Peli on saanut IGN:n arvostelussa arvosanaksi 9.0/10.
Aleksandra (elokuva)

Aleksandra on venäläisen Aleksandr Sokurovin ohjaama ja käsikirjoittama "sotaelokuva ilman laukaustakaan". Vuonna 2007 valmistunut filmi käsittelee Tšetšenian sotaa. Elokuvan ensi-ilta oli vuoden 2007 Cannesin elokuvajuhlilla, jossa se oli ehdolla Kultaisen palmun voittajaksi.
Ilta-Sanomien Timo Malmin mukaan Aleksandra on runollinen mietiskely sukupolvien ja kansallisuuksien suhteista Tšetšenian sota taustanaan. Sokurov tavoittaa hänen mukaansa sodan ja Groznyin ilmapiirin hämmästyttävästi.